SALUDSOD DAGITI AGTUTUBO
Panamarsua Wenno Ebolusion?—Paset 3: Apay a Masapul a Mamatika iti Panamarsua?
“No mamatika iti panamarsua, nalabit panunoten dagiti tattao nga ignoranteka ta mamatpatika iti pang-ubbing nga estoria nga insuro kenka dagiti nagannakmo, wenno inallilawnaka ti relihion.”—Jeanette.
Kas ken Jeanette met kadi ti riknam? No wen, nalabit agduaduaka iti panamarsua. Asino met ngamin ti mayat a maibilang nga ignorante? Ania ngarud ti makatulong?
Dagiti pangkontra
1. No mamatika iti panamarsua, panunoten dagiti tattao a konkontraem ti siensia.
“Kuna ti maestrak a mamati dagiti tattao iti panamarsua ta masadutda a mangammo no kasano ti panagandar dagiti bambanag iti lubong.”—Maria.
Ti rumbeng a maammuam: Di ammo dagidiay mangibagbaga iti kasta no ania a talaga ti agpayso. Dagiti nalatak a sientista a kas kada Galileo ken Isaac Newton ket namati iti Namarsua. Saan a maikontra dayta a patpatienda iti panangipategda iti siensia. Addada met sientista ita a mamati a saan nga agkontra ti siensia ken ti panamati iti panamarsua.
Padasem daytoy: I-type-mo ti sasao (agraman dagiti quotation marks) a “no apay a mamati” wenno “no apay a mamati iti Dios” iti search box ti Watchtower ONLINE A LIBRARIA para kadagiti pagarigan dagiti agtrabtrabaho iti tay-ak ti medisina ken siensia a mamati iti panamarsua. Basaem no ania ti nakatulong kadakuada a namati iti dayta.
Laglagipem: No mamatika iti panamarsua, dina kayat a sawen a konkontraem ti siensia. Kinaagpaysuanna, no umad-adu ti maammuam maipapan iti nakaparsuaan, ad-adda a mapabileg ti panamatim iti panamarsua.—Roma 1:20.
2. No mamatika iti salaysay ti Biblia maipapan iti panamarsua, panunoten dagiti tattao a panatikoka iti relihion.
“Para iti adu, linoloko ti panamati iti panamarsua. Maysa la kano ngamin nga es-estoria ti salaysay ti Genesis.”—Jasmine.
Ti rumbeng a maammuam: Masansan nga adda di umiso a pagarup dagiti tattao maipapan iti panamarsua a nairekord iti Biblia. Kas pagarigan, kuna ti dadduma a creationist a nabiit pay a naparsua ti daga wenno ti biag ket naparsua iti 6 nga aldaw a sag-24 nga oras. Saan a suportaran ti Biblia dagita.
Simple laeng ti kuna ti Genesis 1:1: “Idi punganay, ti Dios pinarsuana ti langlangit ken ti daga.” Maitunos dayta iti ebidensia ti siensia a binilion a tawenen ti daga.
Ti sao nga “aldaw” a nausar iti Genesis ket mabalin a tumukoy kadagiti atiddog a periodo ti tiempo. Kinapudnona, nausar ti sao nga “aldaw” iti Genesis 2:4 a pangtukoy iti amin nga innem nga aldaw ti panamarsua.
Laglagipem: Ti panamarsua a salaysay ti Biblia ket maitunos kadagiti nasientipikuan a kinapudno.
Panunotem dagiti patpatiem
Ti panamati iti panamarsua ket saan a “basta panamati lattan.” Naibatay dayta iti lohikal a panagrason. Usigem daytoy:
Amin a banag iti lubong ket mangisursuro kenka a no adda disenio, adda nangdisenio. No makakitaka iti kamera, eroplano, wenno balay, husto laeng a mapanunotmo nga adda nangdisenio kadagita. Apay koma a laksidem dayta a lohika no panunotem ti maipapan iti mata ti tao, tumatayab iti tangatang, wenno iti planetatayo a Daga?
Panunotem: Masansan a tuladen dagiti inheniero dagiti disenio a makitada iti nakaparsuaan tapno mapasayaatda dagiti imbensionda, ket natural laeng a kayatda ti mapadayawan gapu kadagiti inaramidda. Nainkalintegan kadi a bigbigen ken padayawantayo dagiti tattao nga imbentor ken dagiti inimbentoda ngem ditay man la bigbigen ken padayawan ti Namarsua ken dagiti adayo nga amang a nakaskasdaaw a diseniona?
Dagiti makatulong kenka a mangsukimat iti ebidensia
Mapabilegmo ti panamatim iti panamarsua no usigem dagiti ebidensia a makita iti nakaparsuaan.
Padasem daytoy: I-type-mo ti sasao (agraman quotation marks) a “nadisenio kadi” iti search box ti Watchtower ONLINE A LIBRARIA. Agpilika iti dadduma a paulo a makapainteres kenka manipud iti “Nadisenio Kadi?” a serye ti Agriingkayo! Iti kada artikulo, ammuem no ania ti nakaskasdaaw a paset ti nakaparsuaan a nailawlawag iti dayta. Kasano a makombinsirnaka dayta nga adda Diseniador?
Sukimatem a naimbag: Usarem dagiti sumaganad a broshur para iti mas detalyado a panangsukimat kadagiti ebidensia maipapan iti panamarsua.
Naparsua Kadi ti Biag?
Eksakto ti lokasion ti daga ken kabaelanna a suportaran ti biag.—Kitaem ti panid 4-10.
Dagiti pagarigan ti disenio ket makita iti nakaparsuaan.—Kitaem ti panid 11-17.
Ti salaysay ti Biblia iti Genesis maipapan iti panamarsua ket maitunos iti siensia.—Kitaem ti panid 24-28.
-
The Origin of Life—Five Questions Worth Asking
Saan a mabalin a basta nangrugi ti biag iti awan biagna a banag.—Kitaem ti panid 4-7.
Komplikado unay dagiti sibibiag nga organismo tapno ibagatayo a naiparna laeng a timmaud dagita.
—Kitaem ti panid 8-12.
Awan kaimudingan ti moderno a teknolohia iti kabaelan ti genetic code a manglaon kadagiti impormasion.—Kitaem ti panid 13-21.
Amin a biag ket saan a nagtaud iti maymaysa nga inapo. Ipakita ti rekord dagiti fossil a dagiti kangrunaan a grupo dagiti animal ket kellaat a timmaud, saan nga in-inut a nagbalin a sabali a kita.—Kitaem ti panid 22-29.
-
“Ti nakaparsuaan ti kangrunaan a nakakombinsirak nga adda Dios, manipud kadagiti animal ditoy daga agingga iti uniberso ken ti kinaurnos nga adda iti dayta.”—Thomas.
Ammuem ti Ad-adu Pay
Ania ti Kuna ti Biblia Maipapan iti Panamarsua?
Dineskribir ti Biblia ti innem nga “aldaw” a panangparsua ti Dios. Sag-24 oras kadi nga aldaw dagitoy?
Ti Sangaparsuaan Ipalgakna ti Sibibiag a Dios
Ammuem no kasano a matulongantayo ti sabsabali a mangbigbig iti kaadda ti Namarsua ken no kasano a mapabilegtayo ti pammatitayo kenkuana.
Ania ti Panggep ti Dios Para iti Daga?
Ilawlawag ti Biblia no apay a pinarsua ti Dios ti daga, no kaano nga agpatingga ti panagsagaba, ken no ania ti agur-uray iti masanguanan para iti daga ken dagiti agnaed iti dayta.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk eng_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn